בבוקר יום הולדתי ה-29 הבנתי שלמרות שתמיד הייתי בן אדם של שרבוטים וקשקושים, אף פעם לא הכנתי לעצמי את הרשימה הידועה של "דברים שצריך להספיק לפני גיל...." באותו הבוקר ניסיתי, ולא הצלחתי לחשוב על שום דבר שרציתי להגשים לפני שינוי הקידומות הממשמש ולא הספקתי. אהה, רגע. חוץ מהדבר הזה. נו, הפדיחה הזו שאני נוצרת בליבי כל כך הרבה שנים. כן, אתם שם ששומרים על אותו סוד יודעים על מה אני מדברת. מעולם לא למדתי לרכוב על אופניים. כתל אביבית וותיקה ונטולת רכב צמוד, התפלאתי על עצמי שדחיתי את הקץ במשך זמן כה רב. המתנה שלי לעצמי, כך חשבתי, תהיה ללמוד לרכוב.
אחרי מספר ניסיונות כושלים ומביכים למדי, הבנתי שלבד אני לא מצליחה. להפך, התסכול רק הלך וגבר. וכך, אחרי שנים של בושה עמוקה, החלטתי ללכת ללמוד אצל מדריך מקצועי. ממש כמו שלומדים נהיגה, או כינור, או ציור. ושיקפוץ העולם. לשמחתי הרבה, ההצתה המאוחרת שלי בכל הנוגע ללימוד אופניים בגיל מבוגר, הגיעה בתזמון לא רע. יותר ויותר אנשים מבוגרים (בגילי ולמעלה מזה) מפסיקים להתבייש ב"חור בהשכלה" שיש להם, ומתחילים ללמוד. קלישאת "מוטב מאוחר מאשר לעולם לא" מעולם לא הייתה נכונה יותר.
שפי שמחון, מורה לרכיבה על אופניים אומר כי הטרנד של מבוגרים שלומדים לרכוב, חזר ובגדול: "יש תחושה שכולם היום רוכבים. טיולי שטח הפכו לפופולריים, טיולים משפחתיים, טיולי כיף, הנוחות של ניידות בתוך העיר ועוד." שמחון, שמלמד בפארק ליד הספורטק בתל אביב ובפארק הרצליה החדש, אומר כי אנשים שלא למדו מעולם רוצים לקחת חלק בטרנד אבל מפחדים.
מתי הבנת שמבוגרים הם פלח שוק שכדאי וצריך להתמקד בו?
"הכול התחיל בטיול בניו יורק. ראיתי אנשים שמלמדים רכיבה והבנתי שאני רוצה לעשות משהו דומה. אני מלמד ילדים, גברים ובעיקר נשים. אנשים עם מחסום רכיבה. מגילאי חמש עד שבעים וחמש. אנשים שמעולם לא עלו על אופניים רוכבים לבד אחרי כמה שיעורים."
מה ההבדל בין לימוד ילדים ללימוד מבוגרים?
"ההבדל העיקרי הוא הקושי של המבוגרים לוותר על השליטה לעומת ילדים, שחושבים פחות ומפחדים פחות. מבוגרים רבים בטוחים שהם היחידים שאינם יודעים לרכוב והרבה מהם באים ללמוד מבלי שמספרים על כך לאף אחד - גם לא לקרובים אליהם ביותר - וכשהם מסיימים ללמוד הם מתנהגים כאילו ידעו לרכוב על אופניים מאז ומעולם."
"החיסרון העיקרי" אומר שמחון, "הוא כמובן הפחד, אשר גדול יותר בדרך כלל אצל מבוגרים, דבר שמקשה עליהם ללמוד את הטכניקה שנדרשת מהגוף להיות רפוי ולא לשלוט בכידון בצורה מוחלטת.
"היתרון לעומת זאת למבוגר קל יותר להבין הסברים על אופי התנהגות האופניים מבחינה התנועה שלהם, ומבוגר ייקח אחריות ויהיה מודע לסכנות יותר מילד."
אין מספיק מורים מקצועיים לאופניים ובעיקר לא כאלו המתמחים בלימוד מבוגרים. לכן, חשוב לעשות סקר לפני שמתחילים ללמוד, לבדוק את כל האופציות המוצעות ולהחליט עד כמה, אם בכלל, אתם מוכנים להשקיע בעניין. נפשית וכלכלית גם יחד.
המחירים אצל מורים מקצועיים נעים בין 200 ל-250 שקלים לשיעור, כשמדובר בהשקעה מינימלית היות ורוב המבוגרים לא לוקחים יותר מארבעה שיעורים.
אחרי שמחליטים לקפוץ למים העמוקים כל מה שנותר הוא לצאת לדרך. בן אדם מבוגר, במידה ויש לו זמן וסבלנות, יכול ללמד את עצמו במידה והוא מתבייש ללכת למורה או לא מעוניין להוציא על העניין כסף. דנה, סטודנטית לתואר שני במנהל עסקים, תל אביבית ובחורה ספורטיבית, החליטה בגיל 26 לקנות אופניים משומשים, לצאת לגינה וללמד את עצמה. "כשהייתי ילדה רכבתי עם גלגלי עזר אבל לא מעבר לכך. הניסיונות הראשונים בגלגול הנוכחי היות קשים ומתסכלים. חבר שלי ואחי רצו וביקשו לעזור וסירבתי. אחרי פעמיים-שלוש הצלחתי לייצב את עצמי, אחרי עוד פעם או פעמיים כבר דיוושתי כמה דקות פה, כמה דקות שם. זה לקח חודש, אבל לא ויתרתי. וגם כשאנשים הסתכלו, המשכתי בשלי. לאט לאט זה פשוט קרה ועכשיו אני רוכבת לכל מקום. אין ספק שהייתה כרוכה בזה מעט בושה. ובאמת שלא הייתה לי ילדות עשוקה!"
למה עם מורה?
לעומת דנה, רבים, כולל כותבת שורות אלו, זקוקים לביטחון שמקנה מדריך מקצועי. מי שמעולם לא עלה על אופניים, מתקשה לא רק ברכיבה עצמה אלא בהבנת הכלי הזה שעליו הוא אמור להשתלט. רכיבה עם מדריך מאפשרת לתלמיד באמת להרגיש את האופניים, להבין איך להתאים את גופו ותנוחותיו כך שירגיש בנוח ועוזרת להתמזגות מוחלטת עם פיסת המתכת המאיימת הזו. רוב המדריכים היום לא רצים אחרי תלמידיהם אלא מתגלגלים לצדם על רולרבליידס או סקייטבורד, מה שמאפשר להם להישאר בקצב אחיד עם התלמיד, להרגיש את התנועה שלו וללוות אותו בזמן אמת - בלי לפגר כמה מטרים מאחוריו.
רכיבה על אופניים משלבת בתוכה הנאה רבה ופעילות גופנית מבורכת. מחסום הלמידה בגיל מבוגר הולך ונעשה חסר חשיבות וגם אם לא תהפכו ללאנס ארמסטרונג, כל מה שצריך (וסליחה על הקיטש הנוראי) זה ראש פתוח וגישה חיובית. אחרי 29 שנות חיים פסימיות, מדהים לגלות שהדברים האלו עובדים.